khistorydata/jeongjo-sjw-relations huggingface dataset:
정조 11년 · 목
戶曹糧餉廳惠廳兵曹訓局禁營御廳守廳摠廳。時在黃金三百二十九兩零。銀子四十萬九千六十五兩。錢文九十六萬二千三百四十九兩。 綿紬八十二同四十三疋。綿布一萬五百八十七同。 苧布五十六同十三疋。布子一千二百七十三同四疋。米三十六萬五千五百七十四石。田米九千九百五十二石。太四萬三千十八石。皮各穀七千四百七十五石。
정조 11년 · 강
判義禁金鍾正。同義禁趙瑍金魯淳聯疏。賜批。
정조 11년 · 목
疏略曰。臣等聯陳執藝之義。冀寢龜柱罪名爻周之命矣。及承批旨。大失所圖。謫死者之爻周流案。槪亦罪名之差減者耳。豈以元惡大憝如龜柱。而尙可擬議於此哉。況其生旣逭王章。名不登於鞫案。又此爻周。則蕩然無一字之案矣。天下後世。何由知此賊之爲劇逆哉。伏乞亟降反汗之音焉。批以。勿煩。(刀削)
정조 11년 · 목
政院啓言。議政府錄事來言。前戶曹判書趙璥以爲。新命之下。驚惶震懍。不敢久淹京輦。令方出城。以爲歸死故山之計。恭俟嚴譴云矣。敎以。卿何有此千千萬萬極非常極過中之擧乎。大官去就。所關如何。才卜金甌。徑往楸舍。胡不念自重之方。乃至於此。昔人有三命而走者。三命。上卿也。走言不敢安行也。卿欲難愼於出處之際。則在家引讓固當耳。豈必爲此古人所不爲之事。以致瞻聆之驚惑乎。急於挽行。不暇長語。先遣入侍史官。使之往傅筵敎。望須亟回初志。登時復路。自餘在嗣後敦諭中。此姑略之。仍命此批答。一體往宣。
정조 11년 · 강
大司憲洪秀輔上疏。賜批。
정조 11년 · 목
疏略曰。(刀削)噫。今番鞫事之徑撤。殆是逆獄之所未有也。妖宇之四字鞫招。竟逭王章。賊謙之一串凶謀。亦靳追律。殿下何惜而爲此非常之擧也。嗚呼。醫媪究覈之請。居然閱月而經年矣。 慈敎中未了之事。尙稽奉承。聖批中疑之一字。亦靳窮覈。中外冤憤之情。無日得洩。直欲籲天而未得也。伏見府院新啓之批。有趙時偉事不允之敎。竊不勝憂慨。噫。負犯如趙時偉。罪案如趙時偉。而尙可一日容息於頂立之列乎。擬帥之謀。眞贓已露。圖占戎柄。將欲何爲。黨與之誅。王法所先。則究覈同情。不容少緩。而最是力遏稱慶之語。顯示不悅之色者。究其心則叵測。斷其罪則罔赦。此豈可諉之疑似。不加究問。只施島配而止哉。臣謂趙時偉。亟令王府。拿鞫嚴問。期於得情。斷不可已也。批以。勿煩。
정조 11년 · 강
執義李師濂上疏。賜批。
정조 11년 · 목
疏略曰。夏秋喪變。卽國人之所痛冤疑怪者。而及承 慈敎以後。十倍痛冤。十分疑怪。症患必有所祟也。禍變必有所以也。殿下雖以疑無指的爲敎。而臣則以爲。一番鉤覈。則指的當有所在也。殿下雖以事係重大爲敎。而臣則以爲。事甚重大。故群下有此力爭也。惟彼乳媪逆醫。雖曰至卑至微。誤藥停乳。爲渠斷案。一番盤詰。眞贓必露。殿下何爲而終不欲一覈耶。儲君亦君也。明知有君讎。而不能致討而夬復。則今日臣民。尙可自處以人類乎。伏望俯循輿情。醫官乳媪。亟加嚴鞫。以慰悲冤崩迫之痛焉。噫。向來逆變。尙忍言哉。(刀削)至於宇鎭。則不加一杖。遽然減等。 明謙則只施籍產之典。以謙則徑施蒞斬之刑。寧鎭則遽已酌配。王法之屈。已無可言。而亂逆之徒。何所知懼乎。噫。彼趙時偉之今始發啓。此實臣等之罪。而向使嚴訊宇賊。則時偉安得尙逭哉。然而擬帥二字。在渠猶屬薄物細故。壬寅秋邦慶無前。而敢懷不悅之心。甲辰歲國本已定。而敢播罔測之言。威勢所壓。人莫敢言。亦願一依臺言。設鞫嚴問焉。龜賊之抺去流案。又何處分之過中也。刑章失平。實無餘地。亦謂亟寢成命可也。批以。勿煩。
정조 11년 · 강
副校理成種仁副修撰申馥聯箚。賜批。
정조 11년 · 목
箚略曰。持平任希遠。 正言金載翼。以趙時偉事。有所論列。誨責備至至。有重推之命。幷引嫌而退。當初論啓。旣嚴聲討。末後避辭。不損臺體。請幷命出任。批以。處置事。依施。
정조 11년 · 강
兩司合啓府院啓。賜批。
정조 11년 · 목
執義李師濂。正言柳畊連啓。批以。不允。以謙事陋矣。何足謄傳孥籍。係是法外。比渠十倍之罪。皆靳許。況追律自我防之。似此啓辭。斯速刪改。少除酬應之勞。○執義李師濂連啓。趙時偉事拿鞫二字。改以設鞫。批以。不允。正言柳畊連啓。趙時偉事拿鞫二字。改以設鞫。批以。不允。○政院啓言。聞問啓事命下矣。問于掌令崔景岳。則以爲。趙時偉當壬寅邦慶之時。敢懷他腸。顯示不滿。乃於稠坐中。攘臂大言曰。邦慶二字。不可用之於今日。言語酬酢之間。不得稱慶之一字。國言喧騰。有耳皆聞。無人不道。氣勢所驅。莫敢誰何。殿下試取其時章奏而一覽。則可知其匪誣云矣。問于柳畊。則以爲。 趙時偉本以凶譎之人。罔念報圖。當壬寅誕降之辰。擧國莫不慶忭。而噫。彼時偉。懷不滿之心。狹有他之腸。肆然於稠人之中曰。邦慶二字。不可用之於今日。言語酬酢之間。不得稱慶之一字。有耳皆聞。無人不道。殿下試取伊日章疏而睿覽。則其果有慶忭二字乎。此乃國人之所憤惋而喧傳者。故臣亦聞之而論列云矣。
정조 11년 · 강
大司憲洪秀輔。 大司諫宋鍈聯箚。賜批。
정조 11년 · 목
以龜柱罪名爻周事也。批以。勿煩。
정조 11년 · 목
以朴廣源爲副校理。趙雲紀爲修撰。洪義浩爲副修撰。 黃昇源爲知義禁。 元景華李顯邦爲部將。 初仕也。
정조 11년 · 강
以洪良浩爲大司憲。 朴天衡爲大司諫。 李永穆爲掌令。 吳泰賢爲持平。鄭益祚爲司諫。前望也。
정조 11년 · 강
飭爲奴罪人師寔。嚴加防守。
정조 11년 · 목
全羅監司沈頣之。以罪人朴師寔到配啓。敎以。各別防守。如有一毫疏虞之弊。則自營門廉探該鎭。邊將拿致營門。限死重棍。卽其地勿限年定配。斷不饒貸。宇鎭寧鎭之類。皆在本道。各別嚴飭防守事。令該曹分付該道。
정조 11년 · 강
御熙政堂。行文武臣殿講。 文臣講試官李在協徐有隣閔鍾顯李集斗曺允大李虁權★(示+嚴)。武臣講試官鄭昌聖金履素李漢昌朴天衡尹得逵朴基豊李熤。
정조 11년 · 목
命文武臣。分東西受講。○兵曹判書金履素啓言。今番都政。仕滿陞六虛司果者。其數夥然。從前如此之時。則東銓雖有守令窠。例自實職中移擬。以爲次次陞付。而日昨守令差除。出自實職之外。許多司果。無以收殺。此後則堂下守令。請令兵批。參上實職中檢擬。以爲虛司果區處之地。敎以。虛司果之夥然。未有甚於近日。數至十餘。日前洪原望筒。欲還給而未果。卿言是矣。此後兩銓虛司果區處間。除非拔例擇差之窠。則以時仕參上擬望。新除洪原縣監望筒勿施。仍令該曹。今日政差出。○承旨沈豐之啓言。筵席事體。何等嚴重。而別雲劍徐有寧。屢次勦說。請推考。從之。○因殿講居不文臣金致泳等。武臣崔重敎等禁推傳旨。敎以。分揀。
정조 11년 · 강
設合慶庭試武科初試。一所試官。金魯淳李敬懋白東俊魚用謙趙義鎭元宅鎭。二所試官。 尹承烈徐有大任嵂崔守魯南正圭李汝節。
정조 11년 · 강
遣承旨詣先農壇奉審摘奸。
정조 11년 · 강
景慕宮酌獻禮。命以二十一日爲之。
정조 11년 · 강
敍前吏判尹蓍東。仍任前職。
정조 11년 · 목
日前領相登筵時。已有筵話。銓長之數遞可悶。處分不過體例間事。故有是命。
정조 11년 · 강
飭大提學金鍾秀。趁人日製上來。
정조 11년 · 목
敎曰。人日製。以大輪次設行事有命。念一日酌獻禮相値。自念日勿拘齋日。當於無故日設行。而大提學聞以情理之難於離捨。不欲上來擧行云。此非經宿之事。出題之後。雖無文衡。自有領相以下諸考官。可以考試。且欲差待榜出後下去。以十餘考官了當。亦當不踰數時。旣領之命。豈可旋寢。大提學金鍾秀。待大臣出令。趁期上來出題事分付。又啓曰。人日製在近。兩館提學當備員進參。文任中時帶藥院人許遞。前望外任外。無一人無故者。弘文提學之代。以在京無故人擬入事。分付。
정조 11년 · 강
敍卿宰以下罷削人。
정조 11년 · 목
敎曰。庭試在卽。卿宰侍從由單辭單。例不得捧入。近來此規廢却。此後無得曲循捧入。卿宰及侍從堂上堂下罷削人員。幷敍用。停擧儒生等。亦皆解停事分付。○前別雲劍吳載純。前承旨李秉模申耆。前提調金憙。前監司嚴思晩。前大司諫朴天行。前掌令崔景岳。前修撰李書九李庚運李百亨申馥趙雲紀李彦祐。前校理朴廣源。幷敍用。前大司成洪檢。給牒敍用。
정조 11년 · 목
以李敬一爲大司諫。 閔彝顯爲掌令。李羽晉爲副校理。宋民載爲副修撰。 鄭景淳爲工曹參判。朴準源爲 健元陵參奉。鄭東簡爲 康陵參奉。洪允復爲洪原縣監。
정조 11년 · 강
史官李相璜。以右議政趙璥傳諭後附奏馳聞。
정조 11년 · 목
狀啓。臣敬奉聖諭。傳諭于楊州泉川面右議政趙璥所住處。則以爲。臣窮命險巇。孤蹤危臲。不敢以平人自居。而內而劇曹。外而重藩。受命不辭者。以全保之恩。與天同大。報答之誠。夫心自效。然其滿心慚恧。殆若中鉤之魚。復近芳餌。靜言思惟。無面可顯。忽地誤恩。又下於千萬夢寐之外。授以三事之重任。臣驚惶震懍。直欲鑽地以入。而不可得也。此莫非臣過福招災。死期將迫之致。而其爲累聖簡而駭衆聽。爲如何哉。況今君讎未復。國賊未討。臣於反面之日。略陳沫血之奏。而終不能感回聖心。獲蒙允兪。則揆以臣子之道理。只有自處之一義。遂以此仰告于前席。而不敢爲抗顏供仕之計矣。乃於此際。千不近萬不堪之寵命。又從以驚心而禠魄。不待臣之乞退。而天實退之也。不待臣之自廢。而天實廢之也。不得不走歸鄕廬。而其行似近於逃遁。其跡自歸於辜負。惟譴何是竢。乃蒙聖度寬大。不惟不罪。特遣史官。宣之以十行之溫綸。諭之以古人之處義。手奉恩旨。不禁涕泗之被面也。嗚呼。君命至重。屨駕不竢。臣分至嚴。湯火亦赴。臣雖學淺識劣。此箇義理。夫豈全昧。而一出春明。終未得其可進之說。有若慢君之命。蔑臣之分。論其負犯。宜被嚴譴。至於史官之遠枉蓬蓽。本邑之致煩廚傳。無非臣莫大之罪。伏地悸恐。惟願速賜重譴云。
정조 11년 · 강
判義禁李命植。 知義禁鄭好仁。同義禁尹承烈聯疏。全羅監司沈頤之上疏。賜批。
정조 11년 · 목
先是。命植等陳疏略曰。從古亂逆何限。而豈有如今番者哉。(刀削)以謙之未盡輸款。宇鎭之全事吞吐。 寧鎭之尙不就捕。其所盤覈。一日爲急。而撤鞫有命。獄體之疏虞。當如何哉。 慈殿諺敎中。兩次喪變症形。自初怪底之敎。此固一國臣民所共腐心痛骨者。而卽伏見重臣疏批。以疑無指的。於何鉤詰爲敎。苟有的然可執。則夫何所持疑。而惟其無的然可執。故所以有疑也。惟其有疑也。故不可不多方而窮覈之也。伏乞特軫鉤覈之方。以爲斯得之道。以安 宗社。以慰臣民焉。○頤之疏略曰。伏見朝紙所出復明諸賊結案之招。則賊湛父子。凶情逆節。破綻無餘。而逆䄄尙未致辟。亂本未除。危疑自如。此豈君臣上下相持暇豫之時乎。噫嘻。五月罔極之變。臣民之冤酷。愈久愈深。而及至九月。又失繫望之所。則 宗國之計。茫無涯畔。惟彼梟獍之種。謂此時可乘(刀削)敢懷陰圖。有此萬古所無之逆變。倘非我 東朝殿下至聖至明。則 宗國之得有今日。未可知也。今若以(刀削)賊復之肆市。謂之夬行誅討。永釋憂虞。而(刀削)不知幾箇復宇。覬覦跳踉於不知不聞之中。思之及此。寧不膽掉而骨顫也哉。伏乞亟允諸臣之請。以安 宗社。以慰 慈聖焉。幷批以勿煩。
정조 11년 · 강
咸鏡監司鄭民始上疏。賜批。
정조 11년 · 목
疏略曰。噫嘻。丙丁以來。亂逆層生。而駭機之迫在呼吸。排布之許久醞釀。未有甚於今番者。惟望因此目下已露之端緖。夬覈從前未盡之情節矣。連接邸報。大違始望。 諺敎中症勢怪底之事。迄今未之査究矣。(刀削)宇鎭生置地上矣。而朝廷之聲討。又從而懈緩。無復有直前死爭之義。安有此等治逆也哉。嗚呼。五月九月之事。尙忍言哉。雖使醫治盡誠。毫無餘憾。臣民之恫。當復如何。而未正逆醫之罪。尙切國人之憤。及奉 慈敎。始知喪變之所自。乃有源委之所崇。不但藥道之失其方而已。噫。彼凶肚逆腸。無所不至。乃其毒謀潛計。至及於延頸之地。彌月之際。致我聖躬孤危。國勢岌嶪而後。乃爲其所欲爲耳。端倪莫測。胸臆欲摧。不能嚴査窮覈。夬洩讎冤。永絕餘憂。則其何以能國乎。儲君之喪。症勢疑怪。此何等腐心痛骨。而諉之以聖明之靳許。置之以無可奈何。而一日二日。漸至因循。則豈有如許國體。而今日廷臣。其可曰有臣分乎。亦可免於春秋之誅乎。(刀削)嗚呼。今番諸賊。究其情節。則反叛之謀也。觀其干犯。則將相之家也。以將相而爲反叛之謀。所與綢繆者。其可曰兩賊父子三四人而止乎。又況賊復之潛懷凶圖。(刀削)賊明之主張內應。(刀削)則是必爲之窩窟。而主其謀議者有之矣。爲之羽翼。而任其締交者有之矣。且於賊復之招曰。傳襲逆夏之凶言。爛熳酬酢云。則所與酬酢者。自有其人矣。賊明之招曰。三道擧兵。渠爲內應云。則三道同參者。渠必詳知之矣。而一不盤問。旋卽了當。寧有如許鞫體也哉。至若宇鎭父子之罪。可勝誅哉。噫。彼父子。受恩聖朝。與天無極。得免於麟謙黨與之誅。已是僥倖。而忽生異心。陰懷凶圖。乃與風馬牛不相及之人。左右締結。竟作此滔天之惡。而四字凶言。又出於渠口。凡今在廷之人。忍與此賊共戴一天。而爲其院相。遽議貸死。許積顧命大臣也。獨以生堅之故。不免收司之律。宇鎭父子之罪。有浮於堅之父子。而特以院相之故。不問其父之身犯。又貸其子之當律。將何以使亂賊知懼乎。嗚呼。 慈敎一下。今日群臣後君忘讎之罪。無所逃矣。惟其少效桑楡之收。得免夷秋之歸者。豈不在於痛懲旣往之失誤。益嚴目下之誅討。以爲補贖之地。而其所以覈治懲討者。緩忽歇後。乃反如此。其何以解四方之駭惑。免後世之譏議乎。帝曰宥之三。臯陶曰殺之三。古今之常經。而近日之不講此義者。不亦可慨之甚哉。伏願舊逆之未盡討者。新逆之未及治者。幷命窮治嚴討。諸臣所請者。亦賜允兪。而至於 諺敎中一事。卽速究覈。期於打破。使君讎快洩。國勢永固。批以。滿紙千言。認出憂憤。如是收殺。非欲掩覆。間有一段語。近日章奏。率皆付丙。而以卿之故。如是賜批。卿須體予意。更勿煩瀆。
정조 11년 · 강
戶曹判書李在簡疏陳病狀辭職。賜批。
정조 11년 · 목
批以。雖知病篤。奈此乏人。勿辭俟間行公。
정조 11년 · 강
原春監司金載瓚上疏辭職。賜例批。
정조 11년 · 강
命大司諫朴天衡。 修撰申馥。司諫李思祚等原疏。幷付丙。
정조 11년 · 목
天衡疏略曰。人主居莫尊之位。操莫嚴之威。而苟不能翕受敷施。惟事獨斷。乃惟曰予有所執。莫予敢違。則非犯顏直諫如朱汲等數人。孰不靡然摧沮。惟命是從也。大舜聖人也。而夫子以舍已從人贊之。成湯聖君也。而仲虺以從諫不咈勉之。舍已從諫。人君之盛節也。竊伏覸殿下。聖姿天縱。睿學日長。在廷臣僚。莫敢窺其萬一。軍國事務。皆仰獨運。政令施措。一遵成命。無敢可否覆難。於是乎殿下之廷。無敬憚之臣。而君道日亢。言路日閟。凡有事爲。毋論巨細。聖志一定。則雖傾朝而爭之。擧國而論之。守之深確。拒之愈堅。殿下曷嘗於近來刑政之間。果有忤旨之言。而屈聖意而勉從者乎。亦果有已定之圖。而採群言而回改者乎。三尺之所罔赦。而殿下反或逭之。萬口之所必殺。而殿下猶且宥之。以至今番治逆。而又致無前過中之擧。倚毗如善復。受恩如尙喆。置之近密。撫摩煦濡。又孰如宇鎭。而猶且背君負國。(刀削)謀議不軌。則況彼失志不逞輩之乘時窺覬者。又不知幾處糾結也。變在肘腋。禍迫呼吸。此時群臣。何可以緩聲耶。(刀削)至於宇鎭。以院相之子。特貸萬戮之罪。不加一杖。遽命酌配。所謂院相之負犯。亦一劇逆也。首領之苟貸。尙切神人之憤。況以逆相之子。而得免當施之律。臣未之聞也。臺閣所以爭是非也。是以臺啓一發。則刑單雖下。而不得行刑。酌配有命。而不得發配。乃者殿下不有臺啓。半夜之間。勒出鞫囚於承宣不知之中。惟意酌處於禁堂空虛之際。夫如是。則誅之宥之。一獄吏足矣。夫安用臺閣爲哉。又安用王府爲哉。(刀削)至於逆醫之用藥。乳媼之圖脫。到今事端。俱屬可疑。一幷嚴訊。烏可已也。伏願前後下敎。一幷還收。訊問諸賊。期於得情焉。○馥思祚疏意上同。
정조 11년 · 강
行晝講于誠正閣。經筵官鄭昌聖。 特進官尹坊。 參贊官金魯永。玉堂李太亨洪義浩。
정조 11년 · 목
講中庸。○知事鄭昌聖啓言。科弊一節。乃是登極初。首欲矯革者。而挽近以來。漸不如初。至於昨冬升庠而極矣。因此而大小科場之不踵前習。有未可知。目今科期已屆。特除初試。直赴殿試。則雜亂奸弊。難保其必無。更加嚴飭。俾勿犯罪之地。似好矣。敎以。出擧條。預爲嚴飭。○敎曰。經筵入侍。詣閤習講後。入座目單。始傅殿座。自是不易之例。而今日晝講時。 中官徑傳殿座。此固可駭。習講之因此中止。事未前聞。玉堂則生疏所致。 承宣之亦無一言持難。經筵又不警咳。事體所在。極爲未安。然承宣之生疏。無異於玉堂。幷從重推考。當該中官拿問處之。
정조 11년 · 강
命以二十日。齋宿于 景慕宮齋室。
정조 11년 · 목
敎曰。三明日 酌獻禮時。初欲依前經宿。而慮或有相値事。未果矣今。聞大輪次日子。定於二十二日云。再明日詣齋室齋宿。翌曉行禮。道路以月覲門磨鍊。百官行禮置之。侍衛別雲劍外。皆以入直磨鍊。軍兵隨駕。取考前例草記事。分付兵曹。
정조 11년 · 강
有政。吏曹判書尹蓍東。參議李集斗進。
정조 11년 · 목
敎曰。朝參在明。山林外在外未肅拜三司。幷許遞。今日政。以在京無故人差出。○以李在學爲大司憲。 金翊休爲大司諫。 李庚運爲校理。 李百亨爲副校理。李尙度爲修撰。申馥爲副修撰。洪良浩爲弘文提學。洪良浩李秉模。新通也。
정조 11년 · 강
命成均博士李彚拿處。
정조 11년 · 목
成均館啓言。因獻納權恢上疏批旨內。通讀事。風聞有難盡信。爾言旣有指的。査處在所不已。令大司成知悉擧行事命下矣。本館下吏之待令試所者。問名査出。賄賂有無。淆雜委折及數三鄕儒招致。捽曳等事。反復究詰。則諸吏等以爲。今番通讀。期日已迫。不得已使諸郞官。分所考講。而本館掌務官博士李彚。以伊日守香官。使他郞官替守香所。來參試事。諸儒生畢竟起鬧。鄕儒捽曳事。伊日本館下吏。偶過泮村之際。一儒生因他事招致。以不卽應答之故。略加詰責。初無捽曳之擧。至於賄賂一款。實無所犯云云。而渠輩若無一毫所犯。則傳說豈如是狼籍。至登於臺章乎。當該諸吏。自本館嚴治。 掌務官博士李彚。身爲守香官。擅離香所。無端參試。致此紛紜。其罪狀。請令該府拿問處之。允之。
정조 11년 · 강
以李祖承爲承旨。 前望也。
정조 11년 · 강
命時囚。幷分揀放送。
정조 11년 · 강
命慶尙監司金尙集原疏。付丙。
정조 11년 · 목
疏略曰。(刀削)且臣於此。別有骨顫心痛者。 宇鎭是已。渠之毛髮頂踵。是誰之賜。閣選銓衡。恩造如天。抑何心腸。締結匪類。忍爲此顧瞻他日之計。上以辜負國恩。下而玷汚門戶也。臣旣乏別族之先見。徒切近出之深通。私心憤惋。百倍他人。以渠負犯。萬戮猶輕。暫拘牢狴。旋命酌處。其爲咈公議而壞國體。當如何哉。更乞亟允臺請。夬施當律焉。敎曰。 完伯疏亦在付丙中。誤以例批書頒。當該承旨推考。又見嶺伯疏。大體與完伯疏無異。亦已付內。此意自政院題送書目。
정조 11년 · 강
副司直趙瑍疏陳館銜應避。賜例批。
정조 11년 · 강
大司憲洪良浩上疏。賜批。
정조 11년 · 목
疏略曰。臣於臺地。自來情勢。便成鐵限。竊附古人以言代身之義。惟聖明垂察焉。昨冬逆變。亘古所無。連謀之將相。雖已鋤治。(刀削)至若妖宇凶謙之情節狼籍。輸款明白者。不由金吾。遽先酌斷。何以懲亂賊而洩輿憤乎。嗚呼。夏秋喪變。尙忍言哉。前後症形之疑怪。昭著於 諺敎之洞諭。一字一涕。心裂膽顫。先將逆醫妖媪。嚴加盤問。庶得端緖。而奈殿下一例靳許。臣不勝痛哭而流涕矣。試以今日事言之。龜柱之滌名丹書。又在此際。如彼元惡。未伏邦刑。旣斃之後。又洗鐵案。天下後世。將何以明其罪乎。至若趙時偉之負犯。實是人臣之極罪。渠與宇鎭。旣以風牛之不及。而始受擬帥之目。終有陽護之跡。以致妖逆之跳踉。幾成滔天之變亂。顧厥罪當如何。而況於邦慶之初。敢懷不悅之色。至發太早之言。有一於此。誅戮猶輕。嚴覈得情。明正其罪。斷不可已也。伏乞盡將臺論。一循公議。批以。勿煩勿辭行公。
정조 11년 · 강
命合慶庭試武科殿試。以春塘臺親臨磨鍊。
정조 11년 · 강
罷副摠管李義行職。
정조 11년 · 목
政院啓言。 副摠管李義行。謂有情勢。纔已徑出矣。宿衛重地。不待交替。省記入啓之後。徑先出去。極爲駭然。請重推。敎以。旣有伴直。雖與兵曹差間。前此定式。何等至嚴。焉敢乃爾。況臺啓在於朝參時。僚堂咸造。則申前何不推移。致煩上徹乎。該摠管罷職。入來不爲推移摠管。亦幷遞差。今日政。以在京無故人差出。待下批牌招。推移入直。
정조 11년 · 강
命前參判李憲默等。歲饌加給。
정조 11년 · 목
因慶尙監司金尙集。道內老人歲饌題給狀本。敎以。前參判李憲默。近不上來。可知其篤老。前知事姜杭。卽回榜之人。歲饌加給。以示朝家記念之意。又因平安監司兪彦鎬狀本。敎以。其中通政車學模。國役效勞頗多。米斗加給。○政院啓言。外方狀本啓本之尾紙。當有餘地。而今此慶尙監司啓本一度。狀本一度。尾紙太窄。全不成樣。請該監司推考。敎以。觀此啓辭。取見啓本。不但啓本爲然。狀本亦然。而皆是半張。此豈紙窄之致。如非院屬所爲。必有從中姦僞。安知非生梗之計乎。 政院之不爲査實。徑先啓辭。大是疏忽。爾則推考。此啓辭還給。自本院嚴査。如無姦僞。原啓本狀本。封送該道。使卽査治形止狀聞事。分付。
정조 11년 · 강
罷任實縣監尹晳東職。
정조 11년 · 목
全羅監司沈頤之狀啓。鄕帖校帖之發賣補賑。朝禁甚嚴。而伏聞任實縣。稱以補賑。多發千摠帖。募穀民間。意雖在於賙飢。事則歸於斂民。該縣監尹晳東。爲先罷黜。其罪狀請令攸司稟處。
정조 11년 · 강
藝文提學李命植上疏辭職。許之。
정조 11년 · 강
有政。吏曹判書尹蓍東。參議李集斗。 兵曹判書金履素進。
정조 11년 · 목
敎曰。大輪次隔日。 春秋館堂上六曹參議以上學敎授中戶工判外在外及未肅拜回啓未下蔭官。幷許遞。今日政。以在京無故人差出。○以朴祐源爲吏曹參判。宋民載爲校理。朴基正爲修撰。 李尙度爲副修撰。李在恊爲分內局提調。 徐有豊爲任實縣監。李一源爲尼城縣監。李★(土+甲) 爲右參贊。徐有隣爲藝文提學。 洪秀輔爲工曹參判。 鄭枋爲知敦寧。蔡弘履爲刑曹參判。李章漢爲慶尙左水使。
정조 11년 · 강
右議政趙璥上疏。賜批。
정조 11년 · 목
疏略曰。臣偏荷罔極之恩。累叨匪分之任。夙宵兢惕。寢食不安。不意議政新擢。又下於此際。聞命震駭。岡知攸措也。臣性本狷隘。間又涉世冥★(土+適)。自速僇辱。則惟殿下拯拂之。居官僨誤。動有顚躓。則惟殿下庇覆之。所仰望者。惟是終始之澤耳。曩在乙巳夏入侍也。殿下愍念臣慰諭臣。至有不以銓任强迫之敎。古所謂知我者天。曲爲之地者。政道臣此生遭逢也。顧今相任之重。不啻百倍於銓任。則臣之所顒祝而蘄免者。豈非懇切之至情。而聖心之所當哀矜者乎。況臣母之在世也。以臣之頻罹官災。每爲之警戒曰。汝有何罪。罪在官高。言猶在耳。而今日之官。又非前日之比。先靈有知。當作何懷。至若區區自處之義。月初筵席。曾已略陳。日前書啓。又復申控。而所可痛恨者。君讎國賊。迄未窮覈。天經地義。漸益晦塞。無以自解於天下後世。臣於此實不勝痛哭流涕。而窮山沒齒之計。又不得不永矢于心矣。伏乞亟命刊改臣新授職秩。更卜賢德。以幸國事。以安私分。批以。自予校卜于卿。卿之駕屨。不惟不造于朝。邁邁者行。居然自郊而鄕矣。然惟廟堂若爲之增重。國勢若賴以鞏固。丙夜之枕。亦庶幾少紓宿昔之憂者。蓋不待輿人之誦。予所自信于中。不啻賢於夢卜而然也。卿以圭璋之譽。負棟樑之望。斷斷一心。惟在於移孝之忠。古所謂眞宰相之風。予未嘗不爲卿許之。則顧今濟川之責。捨卿伊誰。噫。去就之義。有關禮防。大官之體。匪比庶僚。今卿巽辭。亦係中書之故事。而勉回遐心之道。惟視予誠與不誠耳。然徑尋鄕廬之擧。竊爲卿惜之。以予所聞。大臣之聞命卽行。或因難安於遭罹之餘。或因不合於施措之際。要皆出於斟量輕重。計不獲已也。曾或有無情勢無事端。纔卜甌而遽出都者否耶。若乃疏中云云。卿雖以爲必可辭之義。予則愈見其必無可辭之端。從古名碩之嚴於出處者。何嘗有一切硬定法門耶。顧其義之所在而已。苟使不義也。而强之必出。則上欠禮遇之道。下有昌受之嫌。苟其義也。豈必强而後受之之爲合於出處之節也。只就卿言中銓任一款。而反復之。庶可見不當强處不强。可强處强之。此非予不量爲任之大小。不强於小而强之於大也。誠以其大且重。故不得不煩卿之重耳。然則予所枚卜之意。卿之可出之義。不須多誥而決也。世故層出。朝象靡定。人心日趨於潰決。民憂轉歸於艱棘。而鼎席未備。 元輔獨賢。此時彌綸之望。專在端揆之造朝。卿若念及於此。豈忍一日安於田野之間哉。予自有熟講于心。決不以卿之牢執。遂已其必致之方。卿須體君臣之大義。念時艱之岌嶪。卽日入城。聽予親諭。疏末自引。不已過乎。此則都留面及。姑且略之。秉燭呼寫。不暇釐意。幡然登途之報。予方整衣而待之。仍命遣史官傳諭。
정조 11년 · 강
大司憲洪良浩疏辭新除文任。賜批。
정조 11년 · 목
批以。夙有聲價。可喜得人。勿辭行公。
정조 11년 · 강
副校理沈煥之上疏。賜例批。
정조 11년 · 목
疏略曰。近日逆變。往牒罕有。而(刀削)國榮醞釀之。德相綢繆之。凶肚傳于尙喆父子。異圖集于善復叔侄。聖躬之孤危。國勢之㞧嶪。凛乎若九鼎之係一髮耳。(刀削)端緖有難遽鉤。而我 慈聖殿下。赫然布敎于大小臣僚。魑魅之藪。如臨日月。急書遂上。凶窩方破。然而復賊叔侄。雖云騈首於康莊。而餘黨之布列。未聞有擈燄之擧。喆賊父子。猶然謄名於臺閣。而凶徒之潛藏。未聞有拔本之圖。竊不勝憂危之忱焉。(刀削)臣請遡而論之。始焉國榮(刀削)敢沮廣儲嗣之大計。(刀削)德相(刀削)以四字不道之說。登諸章奏。(刀削)終焉尙喆之倚爲凶圖。而(刀削)所蓄者何計。密徑通謀。所營者何事。則善復從中主張。乃以二字不軌之謀。鋪其部曲。(刀削)況於瑮賊謀擧三道之兵也。明謙乃爲內應之大將。(刀削)今欲衛聖躬而奠洪基。則直須除亂賊耳。伏願聖明。亟加三思。允從群下之所請焉。臣又伏奉 慈聖殿下所敎。至五月九月之變有曰。症勢凡百。自初怪底。臣於是掩泣吞聲。五內崩摧。嗚呼。奧在世子誕降之初。國人蹈舞。私相爲賀。而獨不敢稱慶於朝廷之上者。有一種凶悖者流。潛懷異志。杜撰欺天之計。兜攬驅世之權。敢欲沮敗於上下同慶之情也。故如重臣金鍾秀之一疏。有致敬獻喜之語。而至被咆喝。幾陷不測之科矣。逮夫保養之際。乳道徑停。疹患之時。藥治乖宜。二三醫官之罪。上通于天矣。五月震怛之餘。暗禱于天。庶幾重覩斗樞之祥。九月之禍祟。又何從而作也。蓋玆症勢怪底。有非尋常疾恙藥石之可治。而況乎前後一症候則是其祟。可但謂之有疑已乎。病患之所祟。必有根因。禍故之所作。從又萌露。執其所萌露而覈其根因。則今日凶逆之徒。前後相貫。內外交結。暗地作變。安知不如戊庚諸賊之爲。而其跡有不可掩者乎。鞫庭初開。(刀削)端倪纔出。常刑徑行。根窟未露。嚴問旋罷。或直擬酌處之典。或徑付應坐之律。按鞫之體。若是疏率。抑何故也。伏願聖明。先從疑處而覈其端緖。因其端緖而得其根本。以爲討賊復讎之圖焉。噫嘻。藥院首醫及臺臣之所已論三醫。厥罪雖有差等。而亦俱在按法之例矣。今之首醫與柳後聖。情罪深淺何如。而初不議到者何歟。近者兩司重發之啓。只請鞫問於廷楫。餘皆置諸勿論之科者何歟。至若向來三司之啓。苟非勉强塞責者。則乍發旌停。終失所秉之義。以聖朝耳目論思之臣。有是顚倒之擧。何也。嗚呼。職居保護之重。宜有忠慮於國者。而一付諸逆竪之手。曰乳道可停。則亦曰可停乎。抑不知乎。曰涼劑可進。而熱劑可進。則亦曰可進乎。抑不知乎。及當聖上憂慮未遑之際。又敢曰。待夕診症。可以議藥。則亦但曰唯唯。退而拱手。盍思多方盡誠。庶可以迓續休命乎。是皆罪耳。若其輕重低仰錙銖絲髮之間。實有聖鑑在上。議者雖欲增之不得。刪之亦不得。然其在尊國體重議藥之道。焉可無一番勘案之論乎。噫。自獜謙。一轉而爲能澤。講太甲之凶謀。爲範吉。作三塗之急勢。再轉而爲夏賊極萬古蔽宇宙之逆肚凶言。三變而爲瑮賊之變。又出復喆之凶計。而天下之變極矣。噫噫。乙丙以來。諸賊段落。始若不同。歸宿終是一處。其故何哉。譬之於水。則源頭未塞。而波瀾之橫濫也。伏願先將三司所請之舊逆新賊。盡行鞫覈。亟擧誅討之典也。仍念臣稟性愚鹵。處世孤畸。一言脫口。恒挾穽淵。本館除旨。復及於九載屛枳之身。當國事所當言者。苟有顧望之意。是負殿下之恩也。敢陳結轖之愚慨。伏惟聖明垂察焉。
정조 11년 · 강
詣璿源殿。行酌獻禮。
정조 11년 · 목
前一日四更一點。具翼善冠白袍。乘輿出摛文院。由端暉門入小次。改具黑圓領袍。詣　眞殿行酌獻禮。還入小次。改具白袍。乘輿出端暉門。由仁政門。入協陽門還內。
정조 11년 · 강
命遣吏郞。摘奸祈穀大祭諸執事淸齋與否。
정조 11년 · 강
詣　社稷省牲器。
정조 11년 · 목
具翼善冠黑圓領袍。乘輿出協陽門。詣仁政殿降輿就座。親押祈穀大祭香祝。○兵曹判書金履素啓言。今此　社稷親祭時前後廂。以內外營及各營入直馬步軍各留十名。禁軍入直八十人隨駕矣。經宿動駕時。宿衛軍兵之除留十名。入直禁軍之多數出用。事甚疏虞。幷以他軍充數入直事。請分付各該營。敎以。出番禁衛軍五十名。添入建陽門入直。乘輿出仁政門。降輿乘輦出敦化門。命各邑戶長駕前肅謝。仍問民瘼。到鍾街駐輦。召見貢市堂上徐有隣金履素。詢瘼於貢市人。仍命所聞弊瘼。就議大臣。草記稟處。敎曰。道中駐輦。以召見貢市人。旣有下敎。而該署提調尙不待令。事極駭然。平市提調金憙罷職。又敎曰。身爲一院之長。不能申飭院隸。其敢曰不知。都承旨李秉模罷職。至社稷六門外降輦。乘輿由東門入。至　神門外降輿。步過前路。乘輿入齋室。改具遠遊冠絳紗袍。詣省器位省器。仍詣省牲位省牲。還入齋室。
정조 11년 · 강
以具㢞爲都承旨。前望也。李聖圭爲工曹參判。口傳也。
정조 11년 · 강
以李聖圭差　尊號都監堂上。
정조 11년 · 목
該都監啓言。本都監堂上金憙罷職代。行工曹判書金鍾秀差下。請令政院催促上來。使之察任。敎以。判書在外情理。勢難許久離捨。以參判差下。
정조 11년 · 강
命領敦寧洪樂性家。食物優數輸送。仍令存問貞敬夫人。
정조 11년 · 목
該曹以歲饌別單啓。敎曰。卿以今年入耆社。內外又偕老。卿之福力。令人健羡。此皆貴主積德餘庥所及。在予表意之道。宜有別般尊年之擧。食物米肉衣資紬綿。令該曹優數輸送於本家內外。此意齎去郞官。傳諭於洪領敦寧。仍令存問貞敬夫人以來。又敎曰。領相家歲饌。加數輸送。仍令郞官存問。奉朝賀徐命膺。判府事黃景源家。亦令考例加數輸送。又敎曰。前判書金用謙。同知鄭述祚。加給米肉。意謂在京。聞已還鄕云。奉朝賀趙暾處。令該道加給歲饌。又敎曰。故參判趙載洪妻貞夫人李氏歲饌。加數輸送。
정조 11년 · 강
下勸農綸音于八道兩都。
정조 11년 · 목
敎曰。豳風七月之詩。卽一勸農之書也。自擧趾饁畝。至納稼稱觥。晝出田野間始終光景。要之全篇立意。無出備豫二字。予於御極以後。敬遵　列朝故事。每當歲時。輒降綸音。今雖爲說。無踰於前。而常行之擧。不可以應文闕之。更將備豫之意。申誦之。欽哉毋怠。大抵豫則立。有備無患。豐歉豈但在歲。在人服力之勤懶。種乏何以始播。糧絶何以勤作。農牛助不給。田器補不足。使耘耔灌漑。毋失其時。則天其不遺吾民。貽我來牟。降康之祥。如執左契。玆豈非修人事以答天休者哉。然雖雖者氓。不識不知。不有蕫勸。罔成厥功。此又非長吏之責乎。今以月正元日。躬執圭幣。將祈穀于　社壇。玆擧也。亦歲以爲常。將事之夕。一心耿耿。又此秉燭播告。凡我方伯守令。須各勉㫋。以體予爲民重農之至意事。分付。下諭于八道兩都。
정조 11년 · 강
詣 景慕宮齋宿。
정조 11년 · 목
具翼善冠黑圓領袍。乘輿出賓陽門。由月覲門詣本宮降輿。入齋室。少頃步詣版位。行展拜禮。仍詣廟內奉審訖。還入齋室齋宿。
정조 11년 · 강
命武科初試。準三百通融出榜。
정조 11년 · 목
武一所啓言。今日鐵箭入格八人。昨日入格一人。柳片兩技入格一人。未滿額數爲一百四十人。今方修整榜目矣。敎以。元額三百兩技入格。一所十人。二所八人云。以此數赴殿試。雖設帿較藝。將有闕虎榜之慮。在前如此之時。多有闊狹之擧。十八會試。無異登瀛。命令在所當信。氣像豈或太局。兩所相議。單技入格中。從矢數多者。準三百額數。而兩所勿拘百五十之數。通融出榜。若此。則卿所榜目。待二所出榜。同議修整以入。因此不可無別樣申飭者。近來步射不但全廢。 柳葉箭亦然。觀於今番入格。武技之拋置可知。此後着意肄習。無或如今番之無形事。令兵曹措辭。申飭中外。以初試日子言之。距殿試太近之故。鐵箭嫌其遲滯。先試柳片。及此單技許赴之後。如鐵箭遠射之實才。皆未免無聊渡㶚。此何異於捨策而取表賦乎。欲使武士。習藝於元技。不可不先試鐵箭。欲試鐵箭。不可不稍寬日子。此後庭試初試日子推擇。無或如前迫近事。分付兵曹。
정조 11년 · 강
以尹塾爲右參贊。 口傅也。
정조 11년 · 강
館學儒生生員任璉白等一千八百九十三人上疏。賜批。
정조 11년 · 목
疏略曰。我 慈聖。以天無二日爲敎。義正辭嚴。凛乎如秋霜烈日。而君綱解紐。人心漸溺。君讎未復而恬不知愧。國賊未討而陽若無聞。伈伈泄泄。只行目前之彌縫。頒赦設科。依例擧行。有若獄情之已盡究竟。逆案之已盡收殺者然。坐待時日之稍久。將至置之相忘之域。此則大小皆然。不謀而同。便成一副當規模矣。噫嘻。殿下。信以今日諸賊。爲可赦而酌處乎。廷臣亦以酌處爲當然而奉承乎。今日酌處之諸賊。果是前曰請討之賦。則前何爲而同其請討。今何爲而順其酌處也。若以今日之酌處爲當然。則從前請討之擧。不誠也。若以前日之請討爲當然。則順今日酌處之命。不忠也。爲人臣而若居一於此。則其罪當如何耶。嗚呼。大聖人處分。何其乖當也。假使酌處之擧。果是十分當理。使廷臣知之可也。何爲其密密頒行。惟恐人知也。只令承宣頒行。史官宣諭。而此輩乃敢從而順之。此輩之罪。難逭故犯之律。而啓日後無窮之慮矣。伏願殿下。亟寢成命。依律處斷。亦治此輩。以肅王綱。以勵臣節焉。嗚呼。昨年夏秋之禍變。是豈我東臣子一日可忘者哉。停乳之擧。投劑之失。左右侍疾之輩。終始議藥之臣。不一其端。而殿下一向不問。只以無的二字。每賜例批。此臣等所以腐心痛骨。不得請則不已者也。噫。彼偉賊。性鍾陰沴。心蓄凶慝。不臣之志。已堅於儲嗣誕降之初。無君之心。莫掩於邦慶揮却之日。則臺疏所謂不悅云者。卽不悅吾貳君之謂也。若其不悅。則不利可知也。不利。則有害可知也。有害。則凡所以害之之道。亦無所不爲於不覩不聞之中矣。且夫咆★(口+㪍)之聲。太早之說。旣云有參聞諸人。則彼參聞者。當其時也。雖或㥘於賊勢。畏其凶㷔。不能趁卽摘發。然臺言旣發之後。猶且趑趄囁嚅。終不欲出而明言。證其眞贓。自不覺其將歸於欺蔽之科。非但有愧於懲討之義而已。其在自爲之計。亦云拙矣。今日時象。可謂無如之何矣。思之及此。寧不寒心。伏願聖明。亟從三司之請。賊情之可疑而未覈者。鞫獄之可究而末了者。幷加嚴鞫得情。施以當律。掃蕩根窟。以洩神人之憤焉。批以。勿煩。爾等退修學業。
정조 11년 · 강
命未下直守令明日辭朝。
정조 11년 · 목
敎曰。未下直守令。皆明日辭朝。 河東府使尙不上來。雖是面看之地。太涉遲滯。本府昨年年事告歉。曠官可悶。令該曹各別催促。又復遲滞。直以拿處草記。
정조 11년 · 강
行酌獻禮于 景慕宮。
정조 11년 · 목
具免服詣版位。行再拜禮。詣 神位前三上香。執爵獻爵。大祝副修撰洪義浩。讀祝文訖。還復位行再拜禮。仍詣望燎位。望燎。入齋室。召見錦城尉朴明源。禮判李命植。明源啓言。孝昌墓床石。今將改棑。而自禮曹涓吉於今二十五日。本曹堂上當爲進去。亦當有告事由之節。故方草記擧行云矣。敎以。禮堂勿爲進去。戶判則伊日。當看檢補堦之役。卿與戶曹亞堂監蕫。○改具翼善冠黑圓領袍。乘輿出日瞻門。入月覲門。由宜春門還內。
정조 11년 · 목
承旨李亨元啓言。侍衛軍兵毛具。必待命下。而今日動駕時。挾輦將及槍劍將。不待命下。徑着毛具。常時不能檢飭之罪。不可無警。請訓鍊大將李柱國。禁衛大將徐有大。幷推考。將官記過。從之。敎以。係是衛內事。兵判亦爲推考。該將官不可記過而止。令各該將臣。決棍懲勵。因此而不可無一番申飭者。近來軍行。殆無節制。雖以毛具一事言之。不待發令。徑自脫着。非獨今番爲然。潛着於墻外經夜時。猶未必摘發科罪。白晝大道。扈駕成列。而本兵與元戎。皆不敢毛具。而管下之若校若卒。無難犯科可乎。此則兵判及各該將臣不能檢飭之致。旣往不必一一追勘。嗣後申明。惟在一號令間事。以此意出擧條嚴飭。又啓言。莫重行禮時。宣傳官廳下隸。有萬萬駭然之擧。請當該次知宣傳官推考。敎以。汰去。○兵曹。以宣傳官廳牌頭吹螺赤金成大決棍啓。敎以。今日登高。從墻外越見 廟庭諸漢。卿捉來各別嚴治。移送秋曹。照律草記。○刑曹以越見 廟庭諸漢定配啓。敎以。所照律。似不襯着。旣已決棍。定配則分揀。待辜限決杖放送。
정조 11년 · 목
以金憙爲戶曹參判。黃昇源爲刑曹參判。李宜老爲工曹參判。閔鍾顯爲大司成。
정조 11년 · 강
別諭右議政趙璥。
정조 11년 · 목
敎曰。自卿金甌之卜。朝士聳聽。輿人拭目。於是乎予雖未敢以知人自多。亦未嘗不以得賢爲喜。噫。卿間經事故。出而事予。僅始一二年矣。本末長短。何從而詳。嘗間卿在家事親孝。生而竭力。沒而盡哀。朝夕倚廬。往往有人所難堪處。此予所以許卿者。忠孝本非二致。前下批旨首。提移孝二字。卿之藉乎事予。亦豈不在是。且卿棣棣之容。庶幾矜式具僚。介介之操。庶幾砥礪頹俗。此時作相。捨卿伊誰。古人審於去就。而新卜後。或有一疏而出膺者。疏亦不踰數行。觀於前輩狀誌。可按也。卿則不惟反是。忽創古人所不行之事。匹馬松楸。間命卽發。鎭日疏啓。殆似不知止不欲已然。予則曰。玆擧在卿。未免爲病處。噫。潔身長往。無是義焉。予亦豈任卿之爲。不能致之廊廟。竟當迫於事會。黽勉出脚。到此雖欲固守前執得乎。鄕舍尤不必久淹。藉欲辭巽。京鄕無間。望須勉抑謙裏。卽日返道。以副予延竚之思事。更遣史官傳論。此時畿邑廚傳之弊。不可不念。史官自持飯事分付。○記事官李宗烈書啓略曰。臣敬奉聖諭。往諭于右議政趙璥所住處。則以爲。臣於日昨聖批之下。敢以引義訟愆之義。附奏於史官之啓。而竊庶幾聖心矜憐。獲蒙體諒矣。卽又溫諭特下。至於忠孝二字。尤不覺驚隕摧慟。噫。臣不孝之罪。上通于天。不敢以平人自居。而今殿下有此非常之敎。殆臣內欺心外欺人。至於欺世而欺天。此尤臣莫大之罪也。撫躬慚痛。有淚無從。若夫聞命卽發之諭。諄諄提誨。又以古人所未行爲敎。臣於此惶蹙益切。一二先輩。有所已行者。而援證名碩。極涉不安。姑不敢仰對。從當詳陳於辭疏。而鄕舍久淹。豈臣本意哉。此生此世。仰恃若父母者。惟我殿下。則豈欲逖違京輦。而今此徑行。出於萬不獲已也。恩論及此。奉承無路。惶隕不知所達云矣。
정조 11년 · 강
命象山府院君孫康達秀。先以本道參奉調用。
정조 11년 · 목
敎曰。今日召見象山府院君奉祀孫康達秀。極爲精明。不若遐陬人物。豈無收錄之擧。昨秋謁 陵日。以御製祭文賜祭。本家受祭後。令道臣起送矣。上京已久。因政院不卽提稟。以致數朔彷徨。當該承旨推考。康達秀令該曹初仕調用。入仕年限。尙餘數年。況領相筵奏申復之後。尤宜審愼。本道參奉。異於京職筮仕。今日政調用。待年限陞遷京職事。分付。
정조 11년 · 강
都承旨沈豐之上疏還給。
정조 11년 · 목
敎以。特軫不棄之意。略示匪怒之敎。在厥道理。以罪爲榮。凡有除名。隨處踢蹶。以效知感之忱可也。今忽追提旣往。冒昩煩陳。寧有如許事體。況疏末自引。尤涉屑越。有愧無怍。惟在內省之如何。以此以彼。焉敢如是處義。爲先從重推考。此上疏還給。仍令牌招仕進。
정조 11년 · 강
京畿儒生生員元啓夏等一千人上疏。賜批。
정조 11년 · 목
疏略曰。自丙申以後。巨魁接跡而起。式至今醞釀禍胎。(刀削)此殆殿下過於好生。忽於懲毖之故也。(刀削)德榮等諸賊。若施當律於前。則復安有今日之變哉。以至有逆復妖宇之變。如無我 慈聖殿下誕發諺敎。則㴞天之變。又不知至於何境。今日百僚之爭。三司之論。以至首善之章。輿儓之言。咸然一辭。打破窩窟。絕去根柢。而當律減爲耽羅。耽羅變爲近島。地是三舍。水隔一帶。何以慰 慈聖明正之敎。何以洩擧國痛惋之情哉。且夫謀逆。非一二凶之所可獨辦。必其羽翼排布。聲勢相依。始可以稔其惡肆其凶。而廣樹部曲之說。已出於逆復之招。互藉聲勢之計。又綻於妖宇之口。而文書之投火。永絕覆奸之道。減死之薄罰。大乖治逆之體。殿下雖以安反側化龍蛇爲主。而曷不觀乎前後亂逆之層生也。殿下又以一院相爲敎。而梟獍之輩。自速天誅。則又何恤乎一院相。而不施當律乎。嗚呼。痛矣。五月之變。擧國含生。尙至今搥胸飮泣。如不欲生。只冀聖嗣之繼誕。而九月之喪。又出矣。莫不相顧愕然。罔知所以。及奉我 慈聖下敎。始知五九月之變。症形凡百。自初怪底。大小驚遑。中外冤酷。莫不曰。而今而後。群讎可復矣。國賊可誅矣。側聽至今。尙無究覈之事。一向泄泄。臣等未知此何故也。夫聖人之隻字片言。明有可懲。則豈可諉之以疑無指的。難於鉤覈。今日如是。明日又如是而已耶。夫疹後之用藥。切忌熱劑。則逆醫之必用蔘附。是何凶肚。沖齡之調護。專靠乳道。則妖媪之徑斷乳道。又何逆腸。病臥於床。委之庸醫。程子斥之以不孝。許世子止不嘗藥。春秋誅之以弑君。噫。彼提擧。獨非我東宮之臣子乎。委之庸醫。猶謂之不孝。而況委之逆醫乎。不能嘗藥。猶謂之弑君。而況擅進毒藥乎。今日鉤覈之道。專在於此。則又何以疑無指的爲敎耶。噫。彼一種凶徒。始而不稱邦慶之說。出於誕降之日。中而太早之說。出於册封之時。終而諉之天數之言。發於逢變之後。包藏禍心。觸境自露。臣分之全沒。世道之罔極。一何至此。至於儒生之割名逃去。是亦一變怪。而畢竟勘律。僅配渠輩親知之邑下善地。是安足爲懲惡之道。而護黨之律。渠亦不得辭矣。臣等竊以爲。近道薄黜之典。雖出全恩。而三尺之法。終不可以恩私而或屈矣。承款之賊。終不可以其父而少貸矣。 提擧醫媪。終不可以無指的。而一日假貸矣。臣等又有未畢之說。今此二十四日之科。合兩慶而設行。夫上 號與討逆。皆是國之大慶。惟彼射天之凶。尙在未了之案。而輒設同慶之科。恐或近於朱子所謂觀星於晝。搴裳於陸者也。目今多士。旣集於都下。上 號慶科。固當以是日設行。而至於討逆。則姑待兇賊之殲盡更設科名。實合於尊體統重倫綱之道也。惟聖明裁處焉。批以。混說朝廷。殆無漏者。廷臣爲國之心。豈不及爾等乎。近來章甫。干涉朝事。殆有甚於臺閣之任言責者也。非不知先試儒罰。俾知警勵。而試士在卽。姑且勿論。末端慶科事。亦未必然。爾等退修學業。
정조 11년 · 강
飭大輪次懸頉諸臣。
정조 11년 · 목
敎曰。懸頉文任及參判春秋館堂上學敎授許遞。大司成亦在自首待勘中云。亦爲許遞。今日政。以在京無故人差出。未肅拜政府西壁弘文提學。幷卽牌招察任。內閣提學。皆以在外懸頉。以檢校受點牌招。檢校直提學李秉模無端懸病。事甚未安。申飭進參。又敎曰。今日政。新除授大輪次應參諸臣。幷卽牌招察任。其中刑曹參判黃昇源。曾聞試役有情勢。與兼帶館銜許遞。與戶曹參判之代。前望單子入之。待下批牌招。又敎曰。明日出題後。書題卽爲書入。捧券後。大臣率應參諸臣。入侍科次。
정조 11년 · 강
以金憙爲吏曹參判。具㢞爲戶曹參判。尹承烈爲刑曹參判。尹蓍東洪良浩爲知義禁。申大升爲同義禁。趙瑍爲副總管。幷前望也。
정조 11년 · 강
飭庭試入門時蹂躪之弊。
정조 11년 · 목
敎曰。再明日留門。以弘化東西挾門。通化門宣仁門爲之。三更一點。請出標信擧行。軍兵則二更三點。靑陽門春雲門明光門通德門宣仁門。先爲留門許入。宣仁門權閉。待入門時留門事分付。俾無昏夜蹂躪之弊。又敎曰。再明日詣春塘臺經宿。三更留門。翌日曉頭。文所懸題。天明武試開場。幷依例磨鍊事分付。文所試官出牌。依例當留在衛內。而春寒尙峭。大臣宗宰老病人。勢難露宿。靑陽門內公廨留接。試官出宮時隨詣。宗宰則留門時入來事。亦爲分付。又敎曰。試望苟艱云。因領相筵奏請罪諸臣。庭試榜出後捧現告。試望勿拘備擬。因此思之。不必相持。謄傳前啓頒布承旨事。臺啓批答。以依啓改書頒布。又敎曰。再明日出宮時。以入直禁軍及入直金虎門軍六十名。爲挾輦軍隨駕。出番禁軍挾輦軍及槍劍軍帳外環衛內外各營軍儀仗副輦。皆於留門後入門前。先入排立事分付。
정조 11년 · 강
點下武科殿試規矩。
정조 11년 · 목
柳葉箭一巡二中。取一技。直赴人鐵箭三矢八十步。片箭一巡一中。貫革一巡一中。柳葉箭一巡一中。鳥銃一巡一中。講書取粗以上。取一技。○武二所。以鐵箭殿試前萬無畢射之望啓。敎以。一所旣試鐵箭。卿所規矩。不宜異同。況鐵箭之當初不爲試取。卽卿等急欲了當而然也。只捧遠射。自願數必無多。否則亦豈無方便之事。成命之下。豈如是煩瀆。卽爲量宜擧行。限內出榜。○武一所啓言。折彼補此。不免落莫之歎。各從矢數。以準元額。允合分所均取之意矣。敎以。然則依草記施行。
정조 11년 · 강
命大輪次入侍科次。試官領議政金致仁。左參贊金魯鎭。右參贊尹塾。知春秋李在協金魯鎭。弘文提學洪良浩。藝文提學吳載純。同春秋李崇祜鄭昌順。檢校提學吳載純。檢校直提學李秉模。吏曹判書尹蓍東。參判金憙。參議李集斗。戶曹判書李在簡。參判具㢞。參議曺允大。禮曹參判李度黙。參議洪明浩。兵曹判書金履素。參議柳誼。參知朴天衡。刑曹判書李崇祜。參判尹承烈。參議金履禧。工曹參判李宜老。參議鄭彥郁。同成均徐有隣金履素。行大司成閔鍾顯。中學敎授李羽晉。東學敎授成種仁。南學敎授沈煥之。西學敎授鄭大容。待敎尹行任。玉堂李尙度。兵曹郎廳柳文養鄭棟。
정조 11년 · 목
設大輪次於丕闡堂。以唐京官五品以上。謝命更宿中書內省數延見。問以民間疾苦及政事得失爲表題。請起朝儀爲賦題。大臣以下持試券入侍科次。○敎曰。人日製。大輪次表居首三中生員柳師模。賦居首三中進士金翰東。幷直赴殿試。表三下一幼學安光晉。賦三下一幼學金孝民。幷直赴會試。表三下進士李載源。幼學李義實。賦三下幼學李櫟兪啓煥。各給二分。表草三下幼學金履亨。生員尹最遠。賦草三下幼學黃千泓閔在相。各給一分。表次上幼學申錫周等。賦次上幼學成濟漢等。各紙二卷筆三枝墨三笏賜給。入格人皆令再明日來待。
정조 11년 · 강
嘉禮廳。以門路及儀仗啓。
정조 11년 · 목
該廳啓言。三揀擇後。嬪詣別宮及嘉禮日詣闕門路。以何門爲之乎。敎以。皆以敦化門爲之。又以。嘉禮日朝見大殿時。儀仗排立之節。翌日朝見 王大妃殿 惠慶宮時。繖扇外儀仗置之。朝見中宮殿時。儀仗置之啓。又以。嬪儀仗陽傘一枝。雀扇二柄。皆以靑質爲之啓。又以。自別宮詣闕日。捧函步婢二雙。執香步婢二名稟定事啓。敎以。今番亦依例爲之。
정조 11년 · 강
重推嶺伯金尙集。
정조 11년 · 목
政院啓言。日昨以慶尙監司狀啓啓本。紙尾截斷事。因本院啓辭。方令該道査實馳啓矣。卽者該營狀啓一度。啓本三度到院。臣等所見處開圻。則紙尾餘紙。或爲一貼。或爲半貼。狀啓係是民事。故不得已捧入。啓本三度。還爲下送。使之改修正上送。而奏御文書。不能審愼。萬萬駭然。請該道監司金尙集從重推考。從之。○慶尙監司。以咸安郡民家二十三戶燒燼啓。敎以。歉歲被災。極爲矜慘。令道臣拔例賙恤。若使一民失所。道伯豈逭其責。此意令廟堂關飭行會。又以新寧縣三十六戶。金山郡二十四戶燒燼啓。敎以。方春失所。極爲矜憐。新寧金山兩邑被燒民戶。依咸安例。各別顧恤安接。形止仍爲狀聞。俾無不均之弊。今日筵中。聞沿邑設賑處擧行多。有慢忽處云。是豈委畀之意乎。先自卿惕念改圖。仍又另飭邑宰。無或一毫泛忽。以爲補過之地。莫曰九重復越。自有從後考察之道。卽以此意。回諭該道伯。期有警飭之實效。
정조 11년 · 강
司直申大升上疏。賜例批。
정조 11년 · 목
疏略曰。臣賦性庸陋。前後辜負。未有如臣。竟因春曹之擧行。自速人臣之極罪。至今追思。心骨俱沸。噫(刀削)適値首堂之遞任。只凭該吏之按例。遽入三條之單。竟爲終身之累。司直之論。至嚴且重。讉削之啓。竄配之請。次第迭發。畢竟臺草之略改。公議之稍緩。皆我聖上賜也。曾未幾何。敍命荐下。聖恩雖深於庇覆。私義已分於廢枳。束帶超朝。斷無是望。亟下臣司敗。抉施金木之誅。仍命刊名朝籍。俾爲人臣不忠者之戒焉。
정조 11년 · 강
命武一所主掌官拿處。
정조 11년 · 목
該所啓言。單技人格。總計爲二百七人。請俟處分修榜目。敎以。昨因本所草記。以依草記施行之意下批。使之卽爲頒布矣。以此草記觀之。可知其尙未承批。其委折。令政院査實以啓。○政院啓言。該所差備官處査實。則昨日草記批旨。今日辰時。主掌官書員。始爲謄來。其前開場。且將出榜。故不得不更爲草記云。然則試所之遲滯。專是書員慢忽擧行之致。該吏令攸司科治。主掌官所當重勘。何以爲之。敎以。主掌官拿處。
정조 11년 · 강
配崔雲羽于利城縣。
정조 11년 · 강
有政。吏曹判書尹蓍東。參判金憙。參議李集斗進。
정조 11년 · 목
以李★(土+甲)爲大司憲。韓晚裕爲校理。沈樂洙爲修撰。洪樂正爲 健元陵參奉。
정조 11년 · 목
具翼善冠白袍。乘輿出賓陽門。由靑陽門詣春塘臺。降與御暎花堂。○庭試試官。鄭昌聖洪秀輔李敬一朴天行尹勉升洪檍李昌漢趙濟魯沈晉賢趙雲紀申大尹違牌。敎以。間有情勢。而此非官職。無異往役。親臨試士之日。焉敢若是。更爲牌招。違牌勿爲呼望。○敎曰。明日武科原榜規矩。則雖以柳葉箭單技試取。直赴則以六技點下。如有未入格人。則勢將倂六技試取。柳片及貫革講書。帳殿自可爲之。鐵箭及鳥銃。多士入場觀勢。當移設於中日廳試取。預令兵判知悉等待。又敎曰。勢將經夜。場中雨傘勿禁。
정조 11년 · 강
平安監司兪彥鎬。以節使先來。今月二十日。還渡江出來馳聞。
정조 11년 · 목
冬至正使黃仁點。副使尹尙東等狀啓。上年十一月十六日到北京。直詣禮部。呈表咨文。十八日自主客司。知會於四譯館。明日皇帝幸灜臺時。帶領朝鮮使臣。瞻仰於西華門外云。故十九日五更量。臣等詣西華門外伺候矣。黎明。皇帝乘黃屋步轝。幸灜臺。到臣等祗迎處。駐轝諦視。使侍臣和珅。問臣等曰。國王平安乎。臣等對曰。平安矣。皇帝仍爲過去。禮部尙書德保。亦祗迎於臣等班次之右。與臣等施禮勞問。因謂臣等曰。皇上特軫貴國之有服。此次陪臣參宴之節。幷爲停免。且念久留之有弊。昨下正朝後。卽爲發送之諭云。二十日得伏見諭旨曰。禮部奏朝鮮國王。因賜祭該國世子。具表謝恩。幷另進方物等語。向來該國王。遇有謝恩事件。隨表備進方物。俱加恩准作正貢。但該國王素稱恭順。誠悃眞摯。今業經備物遠來。若不予收受。徒滋往返。該國王意必不安。卽循例抵作正貢。亦屬虛文。轉非朕推誠加惠之意所有。該國王此次隨表呈進貢物。着該部收受。照例折賞。因傳諭該國王。嗣後遇有具表謝恩事件。遵朕屢次所降諭旨。俱無庸備進方物。以副體恤云云。十二月初四日。歲幣方物。無弊呈納。十九日臣等詣午門前。依例領賞。照例折賞。玲瓏鞍具爲一匹。貂皮一百張。各色縀紬五十四疋。謹爲領受。又於二十六日。自軍機所。奉上諭加賞。如意一柄。玉器三件。磁器四件。玻璃器四件。硯二方。絹箋四十張。筆二匣。墨二匣。洋磁珐瑯盒四件。雕漆器四件。亦爲祗受。當日加賞臣等。八絲縀各一疋。絹箋各二卷。筆墨各一匣。本年正月初一日。臣等隨班由右掖門。入太和殿庭行禮。初一日受回咨文。自北京離發。而臣仁點軍官石慶禧。臣尙東軍官李敏行。譯官李學淳。授狀啓。先爲發送。正月初二日封發。○承旨沈豐之啓言。冬至使先來狀啓。才已入來。而軍官二人。中路落留。雖未知病故之如何。而前後飭敎。何等嚴截。則又有此弊。誠極駭然。請當該軍官。待其上來。令攸司科治。從之。
정조 11년 · 강
判府事金熤。以病未赴召。上箚引咎。賜批。
정조 11년 · 목
批以。愼節極庸悶慮。卿其勿辭。安心調理。仍命遣史官傳諭。
정조 11년 · 강
領敦寧洪樂性上箚。賜批。
정조 11년 · 목
箚略曰。立朝四十年之間。前後試事。未嘗晏然出膺。間因事會之惶隘。或不免一再濫竽。而至今追思。不啻汗顏之愧而已。區區寸忱。想蒙俯諒。天牌荐降。進退不得。略控短箚。仰暴情實。伏乞亟降威罰。以昭法紀。批以。所辭過矣。安心勿辭。仍命遣史官傳諭。
정조 11년 · 목
疏略曰。記昔 肅宗朝。故相臣鄭㵆之拜銓長也。徑歸鄕里。亦奧 先朝故相臣李宜顯之膺重卜也。卽日出城。夫銓職較輕於相職。重卜懸殊於新卜。而以兩相之賢。猶且聞命若驚。勇決於去就。若臣庸鹵。其於兩相。無能爲役。而忽地新命之驚惶震越。視兩相所叨。不啻倍蓰。則臣之不敢濡滯於京輦之下者。不可謂全無所據。而惟彼兩相。卒能自遂其志。而臣則迄未蒙體諒之恩。輾轉迫阨。將歸於忘君恩壞臣分之科。臣之情事。吁亦慽矣。況臣行之徑發。雖在於聞命之後。臣心之決退。已暴於登筵之初。仰惟天鑑在上。其必照燭無餘。而昨下恩諭。以臣之引義屛退。責之以潔身長往。臣於此惶蹙抑塞。益不知措躬之所也。倘或聖慈。曲賜恕察。特許鐫免。則一逋臣之優游畎畝。在聖朝益彰其大德。在賤分庶全其微諒。而不然。則亦須亟加刑章。毋至上下相持。公私俱弊之地。千萬幸甚。批以。日前別諭。罄予至意。今不必架疊。疏中所引兩相事。亦未知其襯喩。況今首揆獨賢。廟堂事誠悶然。卿雖日上辭本。期於準施。予則惟以勉出爲究竟。上下相持。徒涉欠誠。卿須安心勿辭。卽起登途。仍爲肅命。仍命遣史官傳諭。
정조 11년 · 강
御春塘臺。行合慶庭試文武殿試。仍爲放榜。文所試官。洪樂性李在協金鍾正吳載純徐有隣洪良浩鄭昌順尹塾李秉模尹師國李時秀徐龍輔李集斗李敬一曺允大洪文泳趙城鎭洪檍李東郁權★(示+嚴)趙濟魯成種仁沈晉賢沈煥之趙雲紀趙鎭宅洪樂正金履成金熙朝金祖淳。武所試官。李福源李柱國徐有大鄭存中許侙洪義浩李海愚。中日廳分所試官。具允鈺徐有寧鄭好仁任嵂洪秉聖尹得逵韓用龜沈能寬。
정조 11년 · 목
具翼善冠白袍陞座。試官率奉子行禮訖。以爲此春酒以介眉壽爲賦題。仍設武科殿試。○領議政金致仁啓言。殿座已久。而訓鍊院官員幷擧子無一人待令。事之駭然。莫此爲甚。請本院兼都正李漢泰。令該府拿問勘處。從之。命鐵葥及鳥銃。試取於中日廳。考劵科次訖。以次唱名。文取郡守李義綱。縣監徐邁修。生員金和鍾李羲寬金裕己柳英喆。幼學申若樞趙台榮徐有聞李益恢尹寅基申溥申星模李冕膺申漵等十五人。武取別武士全允深等百四十人。召見文科新恩及大輪次賦表居首人。令史官及宣傳官。呼文武榜新來訖。放榜受賀如儀。○領相啓言。罪人發捕。已經宿經晝。而尙未斯得。捕廳事極爲駭然。請左右捕將。爲先重推。從之。俄而捕將徐有大。以罪人斯得來奏。敎曰。戊申黃熽疏後。深夜 親鞫。況此事。決不可付之大臣。親鞫爲之。處所以肅章門爲之。宮城扈衛置之。侍衛雲寶劍外。以入直磨鍊。又敎曰。禁軍入直挾輦軍。以弘化門入直軍八十名爲之。槍劍軍三十名爲之。布帳外環衛軍。以集賢門入直軍二十名。金虎門銅龍門入直軍各八十名及西管東營御營新營入直軍。各留二十名除出環衛守幕軍。以禁衛新營軍中出番五十名除出爲之。乘輿出靑陽門。由協陽門還內。
정조 11년 · 강
有政。吏曹判書尹蓍東。參判金憙進。
정조 11년 · 목
以李洪載爲正言。李百亨爲校理。林夏喆爲谷城縣監。○交河郡守李義綱。以科前資窮加資。全允源以武科甲科。氷庫別提單付。
정조 11년 · 강
以李在學徐鼎修爲承旨。尹蓍東鄭昌順爲知義禁。前望也。
정조 11년 · 강
御肅章門訊囚。參鞫大臣。金致仁徐命善洪樂性李福源金熤。金吾堂上金鍾正李在簡鄭昌順尹蓍東。刑房承旨李在學。兩司李★(土+甲)金翊休李師濂鄭益祚李永穆任希遠吳泰賢權恢金載翼。問郞成種仁鄭大容沈煥之沈晉賢李書九李羽晉洪義浩趙鎭宅。刑房都事丁載運吳晉秀。文書都事成鼎柱權偗。
정조 11년 · 목
具翼善冠白袍。乘輿出協陽門。至肅章門降輿陞座。命罪人上之。○先是二十三日。判義禁金鍾正請對。命書入所懷。所懷曰。龍仁幼學李匡運。不如爲何人之族。而與臣戚屬甚遠。數年或一來臣家。今日忽來言曰。吾欲上疏云云。袖出一紙示之。臣曰。勿論疏之好否。搢紳章甫之疏。不欲聞見者。素戒甚嚴。切勿出之云。則還納袖中曰。此疏非他。乃請早定儲位疏也。臣聞甚驚駭。責令速出。旣未見疏草。且不聞一言。裏面則全未有知矣。○問匡運。汝往重臣金鍾正家。口出凶言。抑何心腸。如此凶謀。決非汝一人所可獨辦。疏草中四字凶言。聽誰指嗾而爲之乎。匡運供。矣身之意與善復有異。(刀削)矣身則以爲。 宗社危急。若自上處分則好矣。故不以凶言悖說知之。而欲爲上疏。袖疏草而往問於重臣。則重臣不見而還給。故矣身四寸有韓采者。示其疏草。則采以爲。若呈此疏。必有滅族之禍。欲爲燒火。旋卽摺置。故疏草今不在矣身處。今當書納或誦告矣。問。如汝鄕曲卑微之徒。何能自辦凶疏。必有指嗾之人。焉敢終始扺賴乎。供。矣身草疏時。家屬亦不知之。有何指嗾之可論乎。○大臣請發捕韓采。允之。問韓采。汝與李匡運爲幾許寸族屬。而今番匡運科行上來時。往汝家云。有何說話相議之事乎。供。李匡運卽矣身三寸姑母之養子也。今番匡運。稱以科行。來見矣身。袖出一紙。以示矣身。而矣身眼昏。只見其起頭數行。謂匡運曰。儒生何必爲此上疏乎。仍取其疏草。手自投火。匡運卽爲辭去矣。問。汝若眼昏。何以知疏中之語。有赤族之禍。至於投火乎。供。雖不詳見。間間看過。多有凶言。故果爲投火矣。問。凶言果何語乎。其疏以爲。五月九月之後。有云云四字凶言矣。○問匡運。汝之疏中凶言。韓采已悉告。卽此已是汝結案。不必更問。而指嗾同謀之入。直告可也。供。此實矣身之自作。元無同謀之人矣。問。汝旣稱科行。則不爲入場。忽欲上疏何也。供。初非科行。聞親臨試士。欲爲入場呈疏矣。問。汝旣非科行。則與趙哥相約換手何也。供。矣身旣無觀科之意。豈有換手相約之事乎。刑匡運一次不服。命親鞫姑罷。明日早食後待令。
정조 11년 · 강
御肅章門訊囚。仍命設庭鞫于內兵曹。座目上同。知義禁鄭昌順罷職代。鄭好仁。刑房都事吳晉秀代。安廷瓛。